Vintagea!
2024-05-29 16:30 - 19:00 (Europe/Helsinki) | Kuopion museo
Kevät saa kaivamaan esiin kaappien kätköissä piileskelevät ihanat vaatteet, värit ja kuosit. Pue upeimmat omat, hankitut tai perityt vintagevaatteesi yllesi tai ota niitä muuten mukaan; jaetaan yhdessä tarinoita ja tyylisuuntien tärppejä sekä mietitään vertaisohjatusti vintagevaatteiden huolto- sekä muokkausmahdollisuuksia. Iloitaan samanmielisten kanssa ennen 90-lukua ja pikamuoti-invaasiota valmistuneista aarteistamme ja saatetaan yhdessä vintagevaatteet käyttöön! Paikalle saa toki saapua muutoinkin ihastelemaan muiden aarteita.
Mukana on taatusti lennokasta menoa, kun Kuopion swing-tanssiharrastajat pitävät jamit!
Illassa ei unohdeta myöskään tiedollista antia, sillä Urkki Keinänen kertoo Kuopiosta vaatekaupunkina.
(Huomaathan, että et tuo tilaisuuteen turkiksia tai muutoin suuren tuhohyönteisriskin omaavia tuotteita.)
Voit halutessasi ilmoittautua mukaan vapaaehtoisuuteen ja vintage-harrastuneisuuteen perustuvaan järjestäjätiimiin sähköpostilla minna.merivalo@kuopio.fi.
Vintagea! -tapahtuma on osa Kantin Kestävä Keskiviikko -tapahtumasarjaa. Se on paikka opetella yhdessä kulutuksen vähentämistä arjessa. Miten kunnostaa tai pitää huolta jo olemassa olevista vaatteista, esineistä tai rakennuksista? Tiedon ja kokemusten lisäksi aiheita lähestytään tekemisen ja taiteen keinoin.
Vapaa pääsy.
****Kantin Kestävä Keskiviikko -illat huhti-toukokuussa:
15.5. klo 16.30-19 OMPELUSEURAT: Kangaskenkien ja laukkujen kunnostaminen. Harjoitellaan yhdessä, korjausaktiivit neuvovat korjaamisen alkuun. Teemasta riippumatta voit tulla kaikenlaisten korjaustöiden kanssa. Maksuttomaan pajaan saa tulla ilman ennakkoilmoittautumista oman aikataulun mukaan. Paikan päältä löytyy paikkakankaita, lankoja ym korjaamiseen. Voit tuoda kiertoon myös omia materiaaleja.29.5. klo 16.30-19 Vintagea! Vaateaarteet esille kaappien kätköistä, Kuopion swing-tanssiharrastajien jamit sekä Urkki Keinäsen alustus ”Kuopio vaatekaupunki”.5.6. klo 16.30-18 Laatikkoviljelmän kevätkylvöt
(Ohjelmamuutokset ja täydennykset ovat mahdollisia)

Kantin Kestävän Keskiviikon syksyn ohjelmisto julkaistaan myöhemmin.

Opastus: Korttelin kesäinen piha
2024-06-01 13:00 - 13:45 | Korttelimuseo, Kirkkokatu 22, Kuopio, 70100, Suomi
Millaista sakkia Korttelimuseon pihapiirissä ja sen ympäristössä on aikojen saatossa astellut? Mitähän kaikkea pihalla on puuhattu, millaiselta piha on näyttänyt? Muun muassa tällaisia seikkoja pohditaan Korttelin kesäinen piha -opastuksella!
Korttelin kesäinen piha -opastukset keskittyvät kertomaan ennen kaikkea pihapiirin tarinaa, vaikka myös joissain museokodeissa saatetaan piipahtaa sisällä. Opastuksilla on kuitenkin säävaraus: mikäli taivaalta satelee kovastikin vettä tai perisuomalaiseen kesätyyliin räntää ja rakeita, opastus kiertää sisätiloissa museokoteihin ja niiden asukkaisiin tutustuen.
Opastuksella vierähtää noin 45 minuuttia. Tämän jälkeen, sään salliessa, suosittelemme tutustumaan Korttelimuseon pihalla käytettävissä oleviin peleihin ja leikkivälineisiin!
Tervetuloa!

Teemaopastus: Meidän tarinamme
2024-06-01 15:00 - 16:00 | Kuopion museo
Evoluutio saa aikaan ihmeellisiä asioita. Yksi sen luomuksista on kahdella jalalla liikkuva kädellinen, joka viettää päivänsä monimutkaisia systeemeitä rakentaen ja elämän tarkoitusta ihmetellen. Noin tunnin mittaisella teemaopastuksella syvennytään lajin kiehtovaan menneisyyteen – tämä on meidän tarinamme!
Opastusmaksu 3 € + museon pääsymaksu (13 / 7 €, alle 18-v maksutta), Museokortti käy. Opastusmaksua ei peritä alle 18-vuotiailta.

Historian jalanjäljillä (7–9-vuotiaat)
2024-06-03 - 2024-06-07 | Kuopion museo
SnellmanEDUn Historian jalanjäljillä -kesäleirillä kurkistamaan pääsee paitsi historian hämäriin myös suljettuun museoon.
Aika: 3.6.–7.6.2024
Paikka: Kuopion museo
Ilmoittautumiset: 15.4. mennessä
Leirimaksu: 175 €
Jos kiinnostuit, lue lisää ja ilmoittaudu osoitteessa: Historian jalanjäljillä (7–9-vuotiaat) – SnellmanEDU

Jäkäläretki Jynkänniemeen
2024-06-04 18:00 - 20:00
Retkellä tutustumme vähemmän tunnettuun mutta runsaslajiseen eliöryhmään, jäkäliin. Suurennuslasi tai luppi kannattaa ottaa mukaan, jos sellaisen omistaa.
Tapaamispaikka: Vaivasenlammen parkkipaikka, Leirikyläntie 49

Aamurentoutus Paratiisissa
2024-06-05 09:00 - 10:00, 2024-06-12 09:00 - 10:00 | KUMMA, Kauppakatu 35, Kuopio, 70100
Aamurentoutuksissa virittäydytään kesäpäivään lempeän, kehoa vapauttavan ja mielen luovuutta edistävän liikkeen, sekä hermostoa tasapainottavan hengityksen kautta. Meditatiivinen kehonhuoltohetki viimeistellään äänimaljan rentouttavalla soinnilla. Pukeudu mukavasti, ja ota myös lämmin vaate sekä vesipullo mukaan.

Taidevartti: Kerttu Horilan teos Maailman vahvin mummo, 2020
2024-06-05 13:00 - 13:15 | KUMMA, Kauppakatu 35, Kuopio, 70100
Sauma – Muoti taiteessa, taide muodissa -näyttelyn ensimmäisellä taidevartilla tutustutaan kuvanveistäjä Kerttu Horilan Maailman vahvin mummo -teokseen (2020). Tästä veistoksesta muutama Savonian muotoiluopiskelija sai inspiraationsa.
Ja kuten aina, taidevartille voi osallistua joko ihan vain kuunnellen tai halutessaan myös kysellen ja kommentoiden. Taidevartti sisältyy Kuopion taidemuseon pääsymaksuun, alle 18-vuotiaat ilmaiseksi ja Museokortti käy maksuvälineeksi. Huom. meneillään olevan näyttelynvaihdon vuoksi pääsymaksu on tällä kertaa 5 € (norm. 10/5 €).
Lämpimästi tervetuloa!

Opastus: Apinat!
2024-06-05 14:00 - 14:45, 2024-06-08 14:00 - 14:45 | Kuopion museo
Näyttelyopastuksella selvitetään, miten kädelliset kehittyivät, millaisissa ympäristöissä ne elävät, miten eri lajit hankkivat ravintonsa ja monia muita apinamaisia faktoja.
Tälle opastukselle (n. 45 min) pääset osallistumaan museon pääsylipulla (13 / 7 €, alle 18-v maksutta), Museokortti käy.

Pride-kuvaseinä Kuopion museolla
2024-06-05 15:00 - 18:30, 2024-06-06 14:00 - 16:30, 2024-06-07 14:00 - 16:00
Tule ikuistamaan itsesi osaksi Kuopion historiaa!
Pohjois-Savon Seta ry pitää Pride-viikon aikana Kuopion museon aulatilassa polaroid-kuvauspistettä, jossa otettavat kuvat installoidaan Pride-tapahtuman ajan esillä olevaksi, kasvavaksi kuvaseinäksi Kuopion museon aulaan. Tapahtuman jälkeen Kuopion kulttuurihistoriallinen museo taltioi kuvat arkistoihinsa jälkipolvien perinnöksi tästä ajasta. Tulevaisuudessa museo voi hyödyntää aineistoa laittamalla sitä esille esimerkiksi näyttelyn muodossa.
Kuopion kulttuurihistoriallinen museo tekee nykydokumentointia ajankohtaisista aiheista ja samalla näiden aiheiden historiasta. Sen vuoksi Kuopion kulttuurihistoriallinen museo tallentaa tässä tapahtumassa kerätyn materiaalin museon arkistokokoelmaan toteuttaakseen museolaissa määrättyä tehtäväänsä säilyttää ja tallentaa kulttuurihistoriallista perintöä, sekä edistää yhteisöllisyyttä, jatkuvuutta ja kulttuurista moninaisuutta, sekä edistää sivistystä, hyvinvointia, yhdenvertaisuutta ja demokratiaa.
Pride-kuvaseinä on ensimmäinen 2024 toteutettavasta, viiden työpajan sarjasta, jossa Pohjois-Savon Seta ry yhteistyössä Kuopion kulttuurihistoriallisen museon kanssa kerää museon arkistoihin taltioitavaa materiaalia alueen sateenkaarevasta elämästä. Jokaisessa työpajassa toteutetaan eri teemalla yhteisöllisiä teoksia, joiden tarkoituksena on heijastella elämää alueen sateenkaarevan väestön näkökulmasta. Teoksia toteutetaan erilaisin luovin menetelmin työpajoja ohjaavien Pohjois-Savon Seta ry:n hallituksessa toimivien kuvataiteilijoiden Emma Fältin ja Anna-Linnea Usvalinnan tukemana. Loput projektin työpajoista sijoittuvat loppuvuoteen ja käynnistyvät syyskuun aikana. Pohjois-Savon Seta ry tiedottaa yksityiskohdista lähempänä.
****
Muuta Pride-viikolla Kuopion museolla tapahtuvaa:
– to 6.6. klo 11-16 Pride-teemainen puuhapaja. Puuhapajassa tehdään Pride-henkisiä magneetteja ja avaimenperiä. Työpajamaksu 3 € / tuotos.
– to 6.6. klo 15.30. Luento: Suomalaisen homouden historiaa savolaisesta näkökulmasta.
Historian tohtori Sandra Hagman. Vapaa pääsy.

Kantin Kestävä Keskiviikko: Laatikkoviljelmän kevätkylvöt
2024-06-05 16:30 - 18:00 | Kuopion museo
Kevätkauden päätteeksi tapahtumasarjassa perustetaan Kuopion museon sisäpihalle yhteisöllinen laatikkoviljelmä ensi sijassa hyötykasveille. Kesän yli viljelmä on Kuopion Luonnonystäväin Yhdistyksen jäsenten hoidossa. Kasvua voi käydä seuraamassa Kuopion museolla kesän aikana (ei ole museon pääsymaksullisella alueella, eli tutustumassa voi käydä museon aukioloaikoina maksutta).

Tule kuuntelemaan ja näkemään parhaat vinkit oman kaupunki- ja laatikkoviljelmän perustamiseen! Mukana vinkkejä jakamassa myös Hyötykasviyhdistyksen Kuopion alueosaston jäseniä.

*************
Kantin Kestävä Keskiviikko on paikka opetella yhdessä kulutuksen vähentämistä arjessa. Miten kunnostaa tai pitää huolta jo olemassa olevista vaatteista, esineistä tai rakennuksista? Tiedon ja kokemusten lisäksi aiheita lähestytään tekemisen ja taiteen keinoin.
Kantin Kestävä Keskiviikko järjestetään vaihtuvilla sisällöillä pääsääntöisesti joka kuun ensimmäinen keskiviikko klo 16.30 alkaen Kuopion museon monitoimitilassa. Luentokerroilla eri aihepiirien asiantuntijat tarjoavat vinkkejä ja neuvontaa kestävämpien ratkaisujen ja ilmastotekojen toteuttamiseen. OMPELUSEURAT luo omalla vuorollaan Kanttiin korjausolohuoneen, johon jokainen voi tulla korjaamaan rikkinäisiä tekstiilejä ja nauttimaan vaihtuvista taidesisällöistä. Vietetään yhdessä aikaa kuluttamisen sijaan korjaten ja opitaan toisiltamme. Vapaaehtoiset aktiivit neuvovat jokaiselle taitojen mukaisen korjaustyylin.
Kuopion kaupunginkirjaston koostaman vinkkilistan avulla kirjastosta voi lainata lisää kutakin aihetta käsittelevää kirjallisuutta. Esillä olleista kirjoista on pääkirjastolla pieni näyttely tapahtumakeskiviikon jälkeen.
Tapahtumiin on vapaa pääsy. (Mahdolliset luentosisällöt striimataan Kuopion museon Youtube-kanavalle.)
Kantti on tiedon, tarinoiden ja ihmisten avoin kohtaamispaikka, joka yhdistää pääkirjaston ja Kuopion museon.
Kevätkauden aikataulu:
3.1. klo 16.30-19 OMPELUSEURAT parsintapaja sekä esityssarjassa Kappaleita – taustamusikaali – suuntaa-antavasti kokoon kursittu valikoima viisailta lainattua tekstiä ja yksinkertaista musiikkia. Tilaisuuden toimittaa esitystaiteilija Lasse Forsgrén.
7.2. klo 16.30-18 Perinteiset lakat ja puupintojen hoito
14.2. klo 16.30-19 OMPELUSEURAT: Toppavaatteiden korjaus
13.3. klo 16.30-19 OMPELUSEURAT: Pehmolelujen korjaaminen + Anna Voutilainen-Veijosen sooloteos saksofonille ja loopperille
3.4. klo 16.30-18 Kirjastopuutarhat ja laatikkoviljelyn vinkit
17.4. klo 16.30-18 Museoviraston avustukset rakennusten ja kulttuuriympäristökohteiden entistämiseen

24.4. klo 16.30-19 OMPELUSEURAT: Farkunpaikkaus. Esityssarjassa vuorossa on testailua keskeneräisestä näyttämöteoksesta Avaruus -self made space. Esiintyjät Reetta-Kaisa Iles ja Mika Juusela. Esitys ammentaa todellisista astronauttikokemuksista, mielleyhtymistä ja inhimillistä eriytyneisyyden kokemuksista. Ensi-ilta Koko teatterissa Helsingissä toukokuussa.
15.5. klo 16.30-19 OMPELUSEURAT: Kangaskenkien ja laukkujen kunnostaminen
29.5. klo 16.30-19 Vintagea! Vaateaarteet esille kaappien kätköistä. Pue niitä ylle tai ota muuten mukaan; jaetaan yhdessä tarinoita ja tyylisuuntien tärppejä sekä mietitään vertaisohjatusti vintagevaatteiden huolto- sekä muokkausmahdollisuuksia. Mukana myös lennokas Lindy Hop -tanssiesitys ja tunnelmaa tuomassa vanha grammari!
5.6. klo 16.30-18 Laatikkoviljelmän kevätkylvöt
(Ohjelmamuutokset ja täydennykset ovat mahdollisia)

Rauhallinen villiyrttikävely
2024-06-05 17:00 - 19:00
Tutustutaan yleisimpiin syötäviin luonnonkasveihin, niiden säilömiseen ja jokaisenoikeuksiin. Tällä kävelyllä emme keräile vaan keskitymme tunnistamiseen. Kuljemme rauhallisesti leveitä polkuja tai sorateitä pitkin. Esteetön retki, sopii lastenrattailla kuljettavaksi.
Tapaamispaikka: Pesäpallostadionin parkkipaikka, Puijonlaaksontie

Pride-puuhapaja
2024-06-06 11:00 - 16:00 | Kuopion museo
Pride-viikon kunniaksi puuhapajassa tehdään Pride-henkisiä magneetteja ja avaimenperiä.
Työpajamaksu 3 € / tuotos.
Samana päivänä klo 15.30 Kuopion museolla on luento Suomalaisen homouden historiaa savolaisesta näkökulmasta. Vapaa pääsy. Lisätietoja täältä: https://kuopionmuseot.fi/tapahtuma/pride-luento-suomalaisen-homouden-historiaa-savolaisesta-nakokulmasta/
****
In the workshop we make Pride-inspired magnets and key rings. Workshop fee 3 € / piece.

Taiteilijatapaamiset Punainen lanka – Elämän merkityksellisyyttä etsimässä -näyttelyssä
2024-06-06 13:00 - 14:00 | Korttelimuseo, Kirkkokatu 22, Kuopio, 70100, Suomi
Kuva- ja yhteisötaiteilija Ulla Remes ja valokuvataiteilija Helena Karhu kertovat näyttelystä ja työskentelystään. Tapaamisessa paikalla molemmat taiteilijat.
Tapahtuma sisältyy museon pääsymaksuun.
La 25.5. klo 13-14 Ulla Remes
To 6.6. klo 13-14 Ulla Remes ja Helena Karhu
Ti 18.6. klo 13-14 Ulla Remes ja Helena Karhu
La 3.8. klo 13-14 Ulla Remes

Pride-luento: Suomalaisen homouden historiaa savolaisesta näkökulmasta.
2024-06-06 15:30 - 16:30 | Kuopion museo
Pride-viikon kunniaksi Kuopion museolla on mielenkiintoinen luento to 6.6. klo 15.30.: ”Suomalaisen homouden historiaa savolaisesta näkökulmasta”. Luennoitsijana on historian tohtori Sandra Hagman, joka on väitellyt suomalaisen homoseksuaalisuuden historiasta Euroopan yliopistollisessa instituutissa. Sandra tutki miesten välisen halun määräytymisen ja kontrolloimisen historiaa 1894-1971 välisenä aikana. Hän on myös kirjoittanut populaarihistoriateoksen Seitsemän kummaa veljestä, tarinoita suomalaisen homoseksuaalisuuden historiasta (2016).

Tilaisuuteen on vapaa pääsy – tervetuloa!

Samana päivänä to 6.6. pyörii Kuopion museolla klo 11-16 Pride-teemainen puuhapaja, jossa voi tehdä magneetin tai avaimenperän. Työpajamaksu 3 € / tuotos.

Villiyrttien keruuretki
2024-06-06 17:00 - 20:00 | Pilpantien pään parkkipaikka
Keräämme yleisimpiä syötäviä luonnonkasveja ja valmistamme niistä pientä purtavaa laavulla. Ota mukaan puutarhakäsineet, sakset ja keräilykori/paperipusseja. Max. 20 hlöä. Ilmoittautuminen: https://kuntapalvelut.fi/kuopio/index.php
Tapaamispaikka: Pilpantien pään parkkipaikka

Pride-etkot
2024-06-08 12:00 - 14:00 | KUMMA, Kauppakatu 35, Kuopio, 70100
Tule virittäytymään Pride-tunnelmaan taidemuseon sisäpihalle hyvässä seurassa! Etkoilla tehdään glitterkasvomaalauksia ja nautitaan live-musiikista, josta vastaa Vielä eteisessä. Juhlimme moninaisuutta, yhteisöllisyyttä ja rakkautta kaikissa sen muodoissa. Nähdään taidemuseon sisäpihalla!

Opastus: Punainen lanka - Elämän merkityksellisyyttä etsimässä
2024-06-08 13:00 - 14:00 | Korttelimuseo, Kirkkokatu 22, Kuopio, 70100, Suomi
Punainen lanka ohjaa etsimään elämän merkityksellisyyttä valokuvataiteen keinoin. Näyttely avaa näkymiä syviin teemoihin: itsetuntemukseen, kumppanuuteen, toiveikkuuteen. Mukana on kuopiolaisten ihmisten elämäntarinoiden kautta myös vaikeat tunteet ja aiheet: kipu, viha, työuupumus, perheen ja työn yhdistämisen vaikeus, johtajuuden ja yrittäjyyden kysymykset, vammaisuus ja erityislapsen vanhemmuus.
Näyttelyn pääsymaksuun sisältyvät opastukset lauantaisin.
8.6. klo 13
29.6. klo 13
13.7. klo 13
27.7. klo 13

Opastus Paratiisi-näyttelyyn
2024-06-09 14:00 - 15:00 | KUMMA, Kauppakatu 35, Kuopio, 70100
Kuopion taidemuseolla järjestetään avoimia opastuksia näyttelyihin joka sunnuntai klo 14 perehtyen vuoroviikoin taidemuseon eri näyttelyihin.
Suomalainen muoto koetaan usein tiukan funktionaaliseksi ja pelkistetyksi, aika vakavaksikin. Paratiisi kertoo toisenlaisen tarinan rönsyilevästä, värikkäästä ja jopa nauravaisesta keramiikkataiteesta. Näyttelyssä taidekeramiikan vanhat mestarit Juseliuksesta Kaipiaiseen kohtaavat nykykeramiikkataiteen mielenkiintoisimpia tekijöitä.
Näyttelyyn on saatu lainaan keramiikkataiteen ehdottomia klassikoita Collection Kakkosesta, joka on maailman laajin suomalaisen lasi- ja keramiikkataiteen kokoelma. Arabian tehtaassa pitkän uran luoneen Birger Kaipiaisen teokset asettuvat koristeellisella väriloistollaan keramiikan, maalaustaiteen ja kuvanveiston välimaastoon. Elin Juseliuksen työskentelyssä on nähtävissä viittauksia itäeurooppalaiseen kansankeramiikkaan, art decoon ja klassismiin. Moniulotteisen Tyra Lundgrenin kukkean kepeät teokset huokuvat ilmavuutta. Michael Schilkinin ja Taisto Kaasisen eläinfiguurit ovat täynnä lempeää tyylittelyä ja huumoria.
Aiemmin keramiikkateokset häilyivät käyttöesineen ja taiteen välimaastossa, sittemmin keramiikka on ottanut oman vahvan asemansa taiteessa. Itsenäiseen vuoropuheluun vanhempien mestareiden kanssa on Paratiisiin kutsuttu Marianne Huotari, Ninni Luhtasaari, Pekka Paikkari ja Armi Teva. He kaikki edustavat nykykeramiikkataiteen runsaampaa haaraa.
Kansainvälisesti tunnetun Marianne Huotarin juuret tekstiilitaiteessa näkyvät hänen keramiikkateoksissaan. Ninni Luhtasaari ja Armi Teva hulluttelevat materiaaleilla ja taiteella. Pekka Paikkarin teoksissa yhdistyy massiivisuus ja herkkyys.
Opastukseen voi osallistua taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.

Historian jalanjäljillä (10–12-vuotiaat)
2024-06-10 - 2024-06-14 | Kuopion museo
SnellmanEDUn Historian jalanjäljillä -kesäleirillä kurkistamaan pääsee paitsi historian hämäriin myös suljettuun museoon.
Aika: 10.6.–14.6.2024
Paikka: Kuopion museo
Ilmoittautumiset: 15.4. mennessä
Leirimaksu: 175 €
Jos kiinnostuit, lue lisää ja ilmoittaudu osoitteessa: Historian jalanjäljillä (10–12-vuotiaat) – SnellmanEDU

Rantatutkimuksia ja kansalaishavainnointia
2024-06-11 12:00 - 14:00
Päästetään pienet ja isot tutkijat valloilleen erilaisten vesi- ja roskatutkimusten pariin! Retkellä saatuja taitoja voi hyödyntää vaikka oman koti- tai mökkirannan tutkimuksissa. Retki sopii myös lastenrattailla kuljettavaksi.
Tapaamispaikka: Citymarket Päivärannan parkkipaikka, Kettulanlahden sisäänkäynti

Kesäloman korttelileikit leikkimielisille 2024
2024-06-12 12:00 - 13:00 | Korttelimuseo, Kirkkokatu 22, Kuopio, 70100, Suomi
Millaisia leikkejä lapset leikkivät ennen? Tule Korttelimuseoon ottamaan selvää! Leikitään yhdessä entisajan leikkejä kesän ajan keskiviikkoisin klo 12–13.
Leikittämässä ja mukana leikkimässä museon henkilökuntaa. Säävaraus.
Lapsille ja kaikille leikkimielisille, ikäsuositus 5+.
Kokoontuminen Korttelimuseon päärakennuksen edessä (Kirkkokatu 22, rakennus 2). Ei ennakkoilmoittautumista, maksuton.

Taidevartti: Peuran puku ja korut
2024-06-12 13:00 - 13:15 | KUMMA, Kauppakatu 35, Kuopio, 70100
Tämänkertaisella Sauma – Muoti taiteessa, taide muodissa -näyttelyn taidevartilla tutustutaan Savonia-ammattikorkeakoulun opiskelijoiden Laura Rosenströmin, Linda Koposen ja Ronja Hämäläisen suunnittelemaan ja toteuttamaan asukokonaisuuteen. Asukokonaisuus toteutettiin osallistavana asiakasprojektina taidemuseon työntekijälle Peura Myersille. Kokonaisuuden inspiraationa toimi Peuran toiveiden lisäksi näyttelyssä esillä oleva Albert Edelfeltin Valkopukuinen nainen.
Ja kuten aina, taidevartille voi osallistua joko ihan vain kuunnellen tai halutessaan myös kysellen ja kommentoiden. Taidevartille voi osallistua Kuopion taidemuseon pääsymaksulla 10/5 €, alle 18-vuotiaat ilmaiseksi ja Museokortti käy maksuvälineeksi.
Lämpimästi tervetuloa!

Opastus: Kuopion museon kohokohdat
2024-06-12 14:00 - 14:45 | Kuopion museo
Tule mukaan opastukselle tutustumaan alueemme Pohjois-Savon historiaan tai Itä-Suomen luontoon! Osallistujia johdatellaan Kuopion museon perusnäyttelyiden saloihin nostamalla esiin kunkin näyttelynosan kohokohtia.
Opastus sisältyy pääsylipun hintaan (15/10 €, alle 18-vuotiaat ilmaiseksi). Museokortti ja Kaikukortti käyvät. Opastus on kestoltaan noin 45 minuuttia.

Työpaja: Tunnista apina!
2024-06-13 10:30 - 11:30, 2024-06-13 13:00 - 14:00 | Kuopion museo
Toiminnallisessa työpajassa harjoitellaan eläinyksilöiden tunnistamista. Luonnontieteilijöiden on tärkeää erottaa yksilöt toisistaan tutkittaessa esimerkiksi eri eläinten liikkumista. Pohdimme myös lajinsisäisen muuntelun merkitystä – miksi on tärkeää, että saman lajin yksilöitä on paljon?
Työpajat kesällä:
Tunnista apina! -työpajaa järjestetään kesällä yleisölle torstaisin 13.6., 27.6., 11.7., 25.7. ja 8.8. klo 10.30 ja 13, kesto noin 1 h. Työpajamaksu 3 €/osallistuja. Max. 15 henkilöä, ei ennakkoilmoittautumista. Alle 10-v. lapset huoltajan seurassa. Osallistujat saavat työpajasta matkaansa pienen muiston!
Koululaisryhmien työpajat:
Työpajaa voi lisäksi varata 4.-luokkalaisille ja sitä vanhemmille oppilaille toukokuussa sekä 13.8.–27.9. Varaustiedustelut: kuopionmuseo@kuopio.fi, 017 182 603. Maksuton kuopiolaisille kouluille, muille kouluryhmille työpajamaksu 30 €.

Apinavartti: Monimuotoinen Madagaskar
2024-06-13 15:00 - 15:30 | Kuopion museo
Apinavartit
Apinavarteilla perehdytään muun muassa yksittäisiin lajeihin ja ilmiöihin. Vartille pääset osallistumaan pääsylipulla (13 / 7 €, alle 18-v maksuton), Museokortti käy. Kesto 15–30 minuuttia.
APINAVARTTIEN AIHEET JA AJANKOHDAT:
To 13.6. klo 15 Monimuotoinen Madagaskar
Madagaskar oli 170 miljoonaa vuotta sitten vielä keskellä mannerta, mutta nykyään se on maailman neljänneksi suurin saari. Vuosimiljoonien eriytyminen ja lukuisat elinympäristöt ovat mahdollistaneet monimuotoisten puoliapinaheimojen kehittymisen saarelle.
To 20.6. klo 15 Söpö ja myrkyllinen
Hidaslorit ovat Kaakkois-Aasiassa asustavia otuksia, joiden ulkokuori todella pettää. Valtavan suloiset karvapallot ovat nimittäin varsin myrkyllisiä.
To 27.6. klo 15 Puuttuva rengas
Vuonna 1953 tiedemaailmaa ravisteli skandaali: maailman kuuluisin fossiili paljastui väärennökseksi, ja lähes kaikki, mitä tiedettiin ihmisten ja simpanssien yhteisestä historiasta, joutui romukoppaan.
To 25.7. klo 15 Mikä kädellisen puusta ajoi?
Maankuoren repeämästä alkanut Itä-Afrikan hautavajoamasysteemin synty on esimerkki geologisesta prosessista, joka on vaikuttanut evoluution kulkuun ja siten muun muassa kädellisten kehitykseen.
To 1.8. klo 15 Jumalalliset apinat
Jumalten sanansaattajia ja onnenkantamoisia, apinoista on moneksi! Kädellisiä esiintyy erilaisissa rooleissa myyteissä ja uskomuksissa ympäri maailman. Tällä vartilla luodaan lyhyt katsaus muutamiin myyttisiin apinoihin.
To 8.8. klo 15 King Kongista Herra Tossavaiseen
Kädelliset esiintyvät useassa etenkin 1900-luvulla länsimaissa tuotetussa kirjassa, elokuvassa ja pelissä. Mitä kaikkia apinoita populaarikulttuurista löytyy, ja millaisia rooleja sukulaisillemme on näissä teoksissa annettu?
To 15.8. klo 15 Ensimmäiset esivanhemmat
Omat juuret ovat kiinnostaneet meitä ihmisiä pitkään. Tällä vartilla tutustutaan ensimmäisiä kädellisiä etsineiden paleontologien työhön ja heidän tekemiinsä kiehtoviin löytöihin.
To 22.8. klo 15  Mölinää sademetsässä
Trooppisessa Amerikassa elävät mölyapinat kuuluvat maailman äänekkäimpiin eläimiin. Mutta ne osaavat muutakin kuin metelöidä – ne voivat muodostaa eläviä apinasiltoja puusta puuhun pienille poikasilleen.
To 29.8. klo 15 Ai-ai – Madagaskarin erikoistuja
Madagaskarin metsissä kiipeilee yöaikaan omituinen ilmestys. Varsin erikoinen sormieläin koputtelee pitkillä ohuilla sormillaan puunrunkoja, etsien toukkia puunrungon uumenista. Millaisesta eläimestä on kyse ja miten se oikeastaan elää?
To 5.9. klo 15 Sukututkimusta – kädelliset tieteessä
Kädelliset ovat kiinnostaneet ihmisiä jo kauan ennen kuin Darwin järisytti tiedemaailmaa ehdottamalla meidän olevan sukulaisia. Mitä kädellisistä on ajateltu ja miten niitä on tutkittu eri aikoina, ja millainen on sukulaistemme rooli tieteen historiassa?
To 12.9. klo 15 Sukupuuttoaallot elämän uudistajina
Noin 66 miljoonaa vuotta sitten Maahan iskeytyi asteroidi, jonka tuhovoima ”pyyhkäisi” maapallon elonkirjosta dinosaurukset. Joukkotuhoa seurasi kuitenkin runsauden aika. Uudet lajit ja eliöryhmät saivat tilaa kehittyä, niiden mukana myös kädelliset.
To 19.9. klo 15 Kätevä käsistään – varhaisten ihmisten ja ihmisten kivityökalut
Vanhimmat kivestä valmistetut työkalut ovat lähes kolme miljoonaa vuotta vanhoja, ja kiviesineet kuuluivat pitkään nykyihmisenkin työkalupakkiin. Kivikausi on ihmisen esihistorian pisin vaihe, ja se jaetaan vaiheisiin mm. työkalujen mallin ja valmistustekniikan perusteella.
To 26.9. klo 15 Berberiapina – Gibraltarin ”pitkäkyntinen”
Berberiapina eli magotti on ihmisen lisäksi Euroopan ainoa luonnonvarainen kädellinen. Näitä veijareita voit tavata Gibraltarin vuoristoseuduilla. Varomaton turisti saattaa joutua varkauden kohteeksi, sillä nämä apinat osaavat kähveltää ruokansa varsin ovelasti.
